Flyet landet på Fornebu klokken 15:30, 15 minutter etter planen. Flyet parkerte på en plass 700 meter fra terminalen. Det ble øyeblikkelig omringet av politiets beredskapstropp, samt tjenestemenn fra Asker og Bærum politidistrikt. To spesialtrente polititjenestemenn ble plassert i kontrolltårnet, hvor de forhandlet med Husby. Fornebu ble stengt, og all trafikk ble omdirigert til Gardermoen. Passasjerene ble ikke informert om hendelsen før flymaskinen var omringet av politiet. Kapreren informerte passasjerene og besetningen feilaktig at han hadde plassert eksplosiver på toalettene, men at ingen ville bli skadet hvis de samarbeidet. Husby var kledd i en dress med solbriller. Passasjerene ombord beskrev hans fremtoning som rolig. Under hele hendelsen ba Husby gjentatte ganger om øl, som han drakk.